Як пачала займацца клубнай справай, адчула, што не стае ведаў, і паступіла завочна вучыцца. Чатыры мужыкі дома чакалі: бацька, муж і два сыны. Усё думала, каб не прывезці дамоў з сесіі тройкі, бо сорам перад дзецьмі. Настаўнікі іх хвалілі. Вяртаюся з сесіі, а ў хляве карова Дуня, свінні, куры, гусі, а яшчэ і рамонт у Доме культуры распачалі. Падвал, як тыя Аўгіевы канюшні, вычышчалі. Моладзь на дыскатэцы паркет усцілала акуркамі. Разам з мужам наводзілі парадак. Былі за ўчастковага, за культработніка і за выхавацеля.